KOMISIJOS REGLAMENTAS (EB) Nr. 1217/2007
2007 m. spalio 18 d.
iš dalies keičiantis Tarybos reglamento (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių III priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (1), ypač į jo 13 ir 19 straipsnius,
kadangi:
(1)
2005 m. birželio 10 d. Komisija ir Kinijos Liaudies Respublikos prekybos ministerija (toliau - KLR prekybos ministerija) pasirašė susitarimo memorandumą dėl tam tikrų Kinijos kilmės tekstilės gaminių ir drabužių eksporto į Bendriją. Susitarimo memorandume nustatytos tam tikrų kategorijų tekstilės gaminių kiekybinės normos. Kiekybinių normų taikymas baigia galioti 2008 m. sausio 1 d.
(2)
Susitarimo memorandumas taikomas dešimties kategorijų tekstilės gaminių importui iš Kinijos į Bendriją: 2 kategorija (medvilniniai audiniai), 4 kategorija (marškinėliai), 5 kategorija (puloveriai), 6 kategorija (kelnės), 7 kategorija (marškiniai), 20 kategorija (lovos skalbiniai), 26 kategorija (suknelės), 31 kategorija (liemenėlės), 39 kategorija (stalo ir virtuvės skalbiniai) ir 115 kategorija (linų arba ramės verpalai). Šių gaminių atitinkami KN kodai išvardyti Reglamento (EEB) Nr. 3030/93 I priede.
(3)
Turėtų būti užtikrintas sklandus ir organizuotas perėjimas prie visiškai liberalizuotos prekybos importuotais susijusiais Kinijos kilmės tekstilės gaminiais, kuriems šiuo metu taikomos susitarimo memorandume nustatytos kiekybinės normos. Remdamosi išsamia kiekvienos susitarimo memorandume nurodytos kategorijos analize, kurią atliekant nagrinėtas buvęs ir dabartinis naudojimas, buvusios ir dabartinės kiekybinės normos, buvę ir dabartiniai faktiniai prekybos lygiai, importo dalys ir konkrečios kategorijos produktų ypatumai, Komisija ir KLR prekybos ministerija priėjo prie išvados, kad būtina nustatyti priežiūros sistemą, nes pagrįstai tikėtina, jog 2008 m. aštuonių iš dešimt pirmiau nurodytų kategorijų tekstilės gaminiams, kuriems taikomos susitarimo memorandume nustatytos kiekybinės normos, gali būti daromas spaudimas dėl Kinijos kilmės importuojamų gaminių. Šios susijusios aštuonios produktų kategorijos - tai 4 kategorija (marškinėliai), 5 kategorija (puloveriai), 6 kategorija (kelnės), 7 kategorija (marškiniai), 20 kategorija (lovos skalbiniai), 26 kategorija (suknelės), 31 kategorija (liemenėlės) 115 kategorija (linų arba ramės verpalai).
(4)
Be to, prie išvados, kad priežiūrą taikyti būtina, prieita atsižvelgiant į tai, jog kitose didžiosiose vartotojų rinkose iki 2008 m. gruodžio 31 d. bus taikomi kai kurių kategorijų Kinijos kilmės tekstilės gaminių importo apribojimai.
(5)
Kad būtų užtikrintas sklandus perėjimas prie visiškai liberalizuotos prekybos tekstilės gaminiais, būtina kuo anksčiau pradėti stebėti pirmiau nurodytų Reglamento (EEB) Nr. 3030/93 I priede išvardytų aštuonių kategorijų tekstilės gaminių importo tendencijas nustatant a priori priežiūros sistemą, pagal kurią nuo 2008 m. sausio 1 d. iki 2008 m. gruodžio 31 d. vienerius metus būtų taikoma tų gaminių dvigubo patikrinimo sistema.
(6)
Kinijos Liaudies Respublikos (KLR) vyriausybė informavo Komisiją, kad bendradarbiaus aštuonioms susitarimo memorandume nurodytoms kategorijoms nuo 2008 m. sausio 1 d. iki 2008 m. gruodžio 31 d. taikant dvigubo patikrinimo priežiūros sistemą.
(7)
Todėl Reglamentą (EEB) Nr. 3030/93 reikėtų atitinkamai iš dalies pakeisti.
(8)
Siekiant nuo 2008 m. sausio 1 d. užtikrinti importo režimo aiškumą ir nuspėjamumą, šį reglamentą reikėtų tinkamu laiku paskelbti Europos Sąjungos oficialiajame leidinyje.
(9)
Pagal III priedo 14 straipsnio 1 dalį, į laisvą apyvartą išleidžiant Kinijos kilmės gaminius, kuriems taikomos susitarimo memorandume nustatytos kiekybinės normos ir kurie išsiunčiami iki 2008 m. sausio 1 d., iki 2008 m. kovo 31 d. toliau taikomas minėtas importo režimas.
Nuo 2008 m. balandžio 1 d. šiame reglamente numatyta dvigubo patikrinimo priežiūra bus taikoma ir importo leidimai išduodami remiantis tiems gaminiams išduota eksporto licencija.
(10)
Šiame reglamente numatytos priemonės atitinka Reglamento (EEB) Nr. 3030/93 17 straipsniu įsteigto Tekstilės komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3030/93 III priedas iš dalies keičiamas, kaip nustatyta šio reglamento priede.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. sausio 1 d. iki 2008 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 18 d.